AFRIKAANSE OPSOMMING: Ons ontwerp en implementeer ’n digitale watermerkskema-prototipe wat strektransform-bibbermodulasie gebruik om binêre boodskapseine in digitale videoseine te verskuil. Die doel van die versteekte boodskappe is om die oorspronklike ontvanger van ’n bepaalde digitale video-afskrif te identifiseer. Indien ’n onwettige afskrif van die video ontdek word, kan die oorspronklike ontvanger daarvoor verantwoordelik gehou word. Ons toets die vermoë van die watermerksein om verskeie veranderinge aan die gewatermerkte video te oorleef, byvoorbeeld kompressie, die verwydering van videorame, en amplitudeskalering. Die skema vaar goed in die afwesigheid van videokompressie, maar is nie robuus wanneer die video beduidend saamgepers word nie. Ons implementeer ook ’n dinamiese skema vir verraaier-opsporing, gebaseer op ’n tegniek deur Fiat en Tassa. Die doel van hierdie skema is om groepe gebruikers te identifiseer wat saamwerk om ’n watermerkskema te kul deur gewatermerkte videos te kombineer. Ons toets die verraaier-opsporingskema in ’n simulasie van ’n gewatermerkte video-uitsendingstelsel wat ’n roofuitsending monitor. Wanneer die roofuitsending vertraag is, vind ons dat die voorgestelde verraaier-opsporingskema die skuldige gebruikers vinniger uitwys as die skema van Fiat en Tassa.